U-I-45/00
Natisni
Opravilna št.:
U-I-45/00
Datum odločitve:
14. 12. 2000
Objavljeno:
OdlUS IX, 290
ECLI:
ECLI:SI:USRS:2000:U.I.45.00
Akt:
Zakon o pokojninskem in invalidskem zavarovanju (Uradni list RS, št. 106/99) (ZPIZ), 2. al. 1. odst. 404. čl.
Izrek:
Pobuda za oceno ustavnosti druge alinee prvega odstavka 404. člena Zakona o pokojninskem in invalidskem zavarovanju (Uradni list RS, št. 106/99) se zavrže.
Evidenčni stavek:
Pobudnik predlaga spremembo zakonske ureditve, s čimer pa ne izkazuje pravnega interesa, zaradi česar je bilo treba pobudo zavreči.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Marjan Dermota, Izola
Datum vloge:
17. 2. 2000
Vrsta odločitve:
sklep
Vrsta rešitve:
zavrženje
Dokument:
US20497
Dokument v PDF obliki:
U-I-45-00.pdf
115 KB
Prenesite datoteko
U-I-45/00
14. 12. 2000
S K L E P
Ustavno sodišče je v postopku za preizkus pobude Marjana Dermote iz Izole na seji dne 14. decembra 2000
s k l e n i l o :
Pobuda za oceno ustavnosti druge alinee prvega odstavka 404. člena Zakona o pokojninskem in invalidskem zavarovanju (Uradni list RS, št. 106/99) se zavrže.
O b r a z l o ž i t e v
1. Pobudnik se sklicuje na načelno opredelitev Zakona o pokojninskem in invalidskem zavarovanju (v nadaljevanju: ZPIZ- 1), po kateri osebe, ki so do uveljavitve ZPIZ-1 izpolnile pogoje za pridobitev pravice do pokojnine po predpisih, ki so veljali do uveljavitve tega zakona, lahko uveljavijo to pravico po navedenih predpisih tudi po dnevu uveljavitve ZPIZ-1. Takšno vsebino pripisuje tudi 404. členu v zvezi z Zakonom o policiji (Uradni list RS, št. 49/98 - ZPol), navedenim v drugi alinei tega člena. Zaposleni, ki so po 87. členu ZPol dopolnili pogoje za predčasno upokojitev, naj bi tako imeli možnost upokojitev izkoristiti tudi za to, da se izognejo odgovornosti za svoja dejanja. Tisti zaposleni, na katere se nanaša Zakon o notranjih zadevah (Uradni list RS, št. 87/97 - ZNZ), pa naj bi bili prikrajšani oziroma v neenakopravnem položaju. Pobudnik ponuja več predlogov za pravičnejšo ureditev upokojevanja oseb, na katere se nanaša 87. člen ZPol.
2. V skladu z določbo 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko da pobudo za začetek postopka vsakdo, če izkaže svoj pravni interes. Ta pa je podan, če predpis, katerega oceno predlaga, neposredno posega v njegove pravice, pravne interese oziroma pravni položaj.
3. Ne da bi Ustavno sodišče ugotavljalo pomen in namen 404. člena ZPIZ-1, je treba ugotoviti, da pobudnik z ničimer ne izkaže pravnega interesa po 24. členu ZUstS za vložitev pobude.
Njegov namen očitno ni doseči razveljavitev druge alinee prvega odstavka 404. člena ZPIZ-1. Rad bi le prispeval k ureditvi, ki bi bila po njegovi oceni pravičnejša. Ker se s tem ne bi v ničimer spremenil njegov pravni položaj, pobudnik nima pravnega interesa za začetek postopka. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam Lukić. Sklep je sprejelo soglasno.
P r e d s e d n i k :
Franc Testen